Ma, twee kinders in hof oor PE-man se moordChristine Russouw (Foto: Facebook) Christine Russouw (55) en haar twee volwasse kinders het Maandag in die landdroshof in Port Elizabeth verskyn op aanklag van die moord op die 70-jarige Petrus Scholtz. Maroela Media het vroeër berig Scholtz se liggaam is verlede week Donderdag tussen bosse langs ŉ pad in Fairview gevind. Die vrou, haar dogter Chantal Russouw (34) en seun Wayne Russouw (31) is Vrydagaand in Woltemadestraat in Kabegapark in hegtenis geneem in verband met die moord. Kol. Priscilla Naidu, woordvoerder van die polisie, het aan Maroela Media bevestig die drie persone het skuld ontken op alle aanklagte teen hulle. “Die saak is tot 30 Julie 2018 uitgestel vir verdere ondersoek. Hulle bly in aanhouding,” het sy gesê. Die polisie het ook reeds die meeste van Scholtz se gesteelde besittings teruggekry, insluitend sy gereedskap en blou Isuzu-dubbelkajuit-bakkie. Die bakkie is glo aan ŉ persoon in Noordeinde verkoop en die polisie het Saterdagoggend daarop beslag gelê. Maroela Media het vroeër berig Scholtz, wat vir ŉ elektriese firma werk, is Dinsdag met die werksbakkie by sy werk weg na sy huis toe. Hy is Dinsdagaand weer by sy huis weg om ŉ kliënt in Kabegapark te besoek. Volgens die polisie het hy in sy vrye tyd elektriese herstelwerk gedoen. Hy is daarna nie weer gesien nie. Sy liggaam is op 19 Julie 2018 deur ŉ verbyganger, wat op pad was werk toe, tussen bosse langs ŉ grondpad opgemerk. Scholtz se hande en voete was met ŉ nylontou vasgebind en sy kop was met kleefplastiek bedek. Die polisie het ook vroeër gesê Scholtz was “gewelddadig aangerand”, hoewel die presiese oorsaak van sy dood nog nie bekendgemaak is nie. Die motief en omstandighede rakende Scholtz se moord moet nog vasgestel word.